সিরাজগঞ্জের সলঙ্গা থানা পুলিশ ট্রাকের ভেতর থেকে ২ সহোদর ট্রাকচালক ও হেলপারের লাশ উদ্ধার করেছে। এরা হলো:কুড়িগ্রামের উলিপুর থানার শ্রী বল্লবপুর গ্রামের বদিউজ্জামানের ছেলে মজনু মিয়া (৪০) ও রিয়াজুল ইসলাম (৩৬)। সলঙ্গা থানার পুলিশ জানায়, বগুড়া-নগরবাড়ী মহাসড়কের উল্লাপাড়ার পাটধারী নামক স্থানে বৃহস্পতিবার দিনভর একটি ট্রাক রাস্তার পাশে দাঁড়ানো ছিল। স্থানীয়রা সন্ধ্যার দিকে ট্রাকের চালক ও হেলপার কাউকে খুঁজে না  পেয়ে ট্রাকের ভেতরে উঁকি দেয়। এ-সময় তারা কেবিনের ভেতর ২ জনকে বাঁঁধা অবস্থায় দেখতে পেয়ে থানায় সংবাদ দেয়। রাত সাড়ে ১১টার দিকে কেবিনের ভেতর থেকে হাত-পা বাঁধা ও মুখে টেপ লাগানো অবস্থায় ২ সহোদরের লাশ উদ্ধার করা হয়। নিহতদের মৃতদেহ সিরাজগঞ্জ সদর হাসপাতাল মর্গে প্রেরণ করা হয়েছে।